ตกขาวเยอะผิดปกติมาประมาณ 1 สัปดาห์ค่ะ เป็นแบบนี้หลังจากเป็นประจำเดือน ตกขาวมามาก สีออกเหลือง มีกลิ่นคาวปลา แล้วรู้สึกกลิ่นแรงมากเพราะเราได้กลิ่นบ่อยมากค่ะ กลัวคนอื่นจะได้กลิ่นด้วย แต่ไม่คันหรือแสบตอนปัสสาวะนะคะ แค่มามากและมีกลิ่นผิดปกติค่ะ อยากทราบว่ามียาแนะนำมั้ยคะ ขอบมากค่ะ
สวัสดีค่ะหากตกขาวมีปริมาณมากผิดปกติ มีกลิ่นเหม็นที่รุนแรง คล้ายกลิ่นคาวปลา โดยที่ไม่มีอาการคันหรือแสบช่องคลอด ไม่มีปวดท้องน้อย น่าจะเกิดจากมีการอักเสบของช่องคลอดจากเชื้อแบคทีเรีย (bacterial vaginosis) ซึ่งปัจจัยที่อาจทำให้เกิด เช่น จากการสวนล้างช่องคลอดบ่อยไป หรือใช้สบู่หรือน้ำยาที่มีความรุนแรง หรือเกิดจากการทานยาปฏิชีวนะฆ่าเชื้อบ่อยๆ การมีเพศสัมพันธ์มากกว่า 1 คน หรือมีการเปลี่ยนคู่นอน แต่ไม่จัดเป็นโรคติดต่อทางเพศสัมพันธ์ค่ะ เพราะฝ่ายชายจะไม่ได้ติดเชื้อชนิดนี้ไปด้วย ซึ่งหากอาการตกขาวเกิดจากสาเหตุนี้ อาจไม่จำเป็นต้องพบแพทย์ เพราะสามารถหายเองได้ หากหลีกเลี่ยงปัจจัยในการเกิดดังกล่าว แต่หากอาการเป็นมาก อาจทานยาปฏิชีวนะฆ่าเชื้อ เช่น เมโทรนิดาโซล (metronidazole), คลินดามัยซิน (clindamycin) เป็นต้น